گۅڈٕ گۅڈٕ چھُ خیال یوان زِ کٔشیرِ ہٕندِس أمِس عاشقس تہٕ تمدنُس وون تہٕ زول دِنہٕ وٲلِس تیز نظر محققس کونہٕ سَنا یتھ سٲدٕر وار مقالہٕ سومبرنہ باپتھ تنبلاون وول ناوا پاتھیومُت! یِتھٕ پٲٹھۍ اَمہ بروٗنٹھۍمٮ۪ن کتابن مِثالے راش، شش رنگ یا رنگہٕ دِوَے ہوۍ متھ کرن وٲلۍ ناو تھٲومٕتۍ ٲسِن۔اماپوز اَتھ کتابہ کینہہ پھِرۍ دِنہٕ پتے چھُ مے ہیوٗ پرن وول حٲرتس یوان لایِنہٕ ، ییلہ وُچھان چھُ زِ اَتھ منز چھے سٲرٕے کٔشیر۔ ہفتا کالہ ہٕنز تہ تہٕ از کالٕچ تہ۔ اَتہ چھُ ڈوٗنۍ گۅلرِس منز کٲشرِ کلچرُک وۅلُر سٲمِتھ۔ اَتھ منز چھے سانہ تمدنچن میلہٕ کٮ۪نن ہٕنز کتَھ۔ نہہ وَنہ آمژن ، لتہٕ مۅنجہ گٔمژن ، راوِ مژن تہٕ موٗجود روزمژن میلہٕ کنٮ۪ن ہٕنز۔ا تھ منز چھُ تمدُنی ارزٔژ ہُند راون تیول تہ موجود مگر تمدنکہ عظمتٕکۍ گۅن تہٕ ہنگہٕ پھیتۍ تہ چھِ شولان تہٕ کتابہ منز چھُ کٲشرِ کلچرکٮ۪ن کٔہۍ یاہ وٮ۪تھٕ ؤترٮ۪ن تام کانٕلۍ پِلو تہٕ بیین علاقن تہٕ قومن منز تمدنی دَس دارٕژ ہٕنز تارٕ کانجہ۔ اتہ چھُ لُکہٕ ؤترِ کٮ۪ن نوٮ۪ن سرحدن ہُند نیب ۔ مُصنفن چُھ اتھ تمدنی ارزٔژ لرِلۅہ کورمُت تہٕ پرن والٮ۪ن خٲطرٕ تہ خوانِ نعمت شیوٗرمُت۔ یہ وُتشاول کِتاب چھے صحت مند بحثابحثی تہٕ دل چھل دِنٕچ طلبگار۔ یہ سورُے نظرِ تل تھٲوِتھ چھے پانَے کتھِ پھُٹھ نیران زِ" کٲشِر کتاب" چھ پزی یٔمہ مقالہٕ سومبرنہ باپتھ ثٮ۪قہٕ تہٕ سِپہٕ ناو، وُچھ تو کتابہ ہُند"انتساب "چھُ مصنف سٕندِ کٔشیرِ تہٕ کٲشرِ تمدنکہ تعشوقُک پے دِوان ۔